b"\n_START_ARTICLE_\nSetge de Plevna\n_START_SECTION_\nAntecedents\n_START_PARAGRAPH_\nEl juliol del 1877 l'ex\xc3\xa8rcit rus, sota el comandament del gran duc Nikolai Nikol\xc3\xa0ievitx Rom\xc3\xa0nov el Vell, avan\xc3\xa7\xc3\xa0 cap al Danubi sense pr\xc3\xa0cticament trobar oposici\xc3\xb3, ja que els otomans no disposaven de tropes considerables a la regi\xc3\xb3. L'alt comandant turc del sold\xc3\xa0 Abdul Hamid II envi\xc3\xa0 un ex\xc3\xa8rcit per refor\xc3\xa7ar la ciutat de Nikopol sota el comandament d'Osman Paix\xc3\xa0, que aleshores es trobava a la ciutat de Vidin i les tropes del qual comptaven amb l'experi\xc3\xa8ncia en combat de la revolta s\xc3\xa8rbia el 1875. Abans que arrib\xc3\xa9s a Nikopol, l'avantguarda russa va prendre la ciutat amb facilitat a la batalla de Nikopol (16 de juliol del 1877), per tant Osman Paix\xc3\xa0 va aturar-se a Pleven, una ciutat propera a Nikopol. Fortific\xc3\xa0 la ciutat, i des d'all\xc3\xa0 l'ex\xc3\xa8rcit d'Osm\xc3\xa0 dominava les principals rutes estrat\xc3\xa8giques que condu\xc3\xafen a Bulg\xc3\xa0ria. Nom\xc3\xa9s unes hores m\xc3\xa9s tard que Osm\xc3\xa0 orden\xc3\xa9s construir les fortificacions comen\xc3\xa7aren a arribar-hi les tropes russes.\n_START_SECTION_\nPrimer combat\n_START_PARAGRAPH_\nEl general Schilder-Shuldner, al comandament de la cinquena divisi\xc3\xb3 russa del IX Cos d'Ex\xc3\xa8rcit, va rebre l'ordre d'ocupar Pleven. El general arrib\xc3\xa0 als afores de la ciutat el 19 de juliol i comen\xc3\xa7\xc3\xa0 a bombardejar les defenses turques sense llan\xc3\xa7ar-se encara a l'atac. L'endem\xc3\xa0 va atacar i va aconseguir que els turcs abandonessin algunes de les defenses exteriors. Osm\xc3\xa0 hi envi\xc3\xa0 refor\xc3\xa7os, bo i iniciant una s\xc3\xa8rie de contraatacs que van aconseguir la retirada de les tropes russes de les trinxeres ocupades. Va haver-hi unes 2.800 baixes al b\xc3\xa0ndol rus i unes 2.000 al turc.\n_START_SECTION_\nSegon combat\n_START_PARAGRAPH_\nOsman Paix\xc3\xa0 orden\xc3\xa0 refor\xc3\xa7ar les defenses i construir nous terraplens, mentre que els russos obtingueren refor\xc3\xa7os de l'ex\xc3\xa8rcit del Pr\xc3\xadncep Carol de Romania (qui m\xc3\xa9s endavant seria Carles I de Romania), amb la condici\xc3\xb3 que li atorguessin el comandament de la for\xc3\xa7a combinada en el setge. El general Nikolai Kridener arrib\xc3\xa0 amb el IX Cos d'Ex\xc3\xa8rcit al complet i Osm\xc3\xa0 va rebre un refor\xc3\xa7 de 20.000 soldats. El 31 de juliol, el comandament rus orden\xc3\xa0 a Kridener iniciar l'assalt a la ciutat. D'una banda, Kirdener tenia una divisi\xc3\xb3 de cavalleria al comandament del general Xakofski i una divisi\xc3\xb3 d'infanteria comandada pel general Mikha\xc3\xafl Sk\xc3\xb3belev. Xakofski atac\xc3\xa0 els reductes a l'est de la ciutat i Sk\xc3\xb3belev atac\xc3\xa0 el reducte de Grivitsa al nord. Xakofski aconsegu\xc3\xad capturar dos dels reductes, per\xc3\xb2 quan va fer-se fosc, els turcs havien aconseguit resistir els atacs i recuperar el terreny perdut. Les baixes russes foren de 7.300 homes i les turques de nom\xc3\xa9s 2.000.\n_START_SECTION_\nTercer combat\n_START_PARAGRAPH_\nDespr\xc3\xa9s de resistir als atacs russos, Osman Paix\xc3\xa0 no va prendre'n avantatge, de la situaci\xc3\xb3, per tant no va poder retirar-se als assetjadors. Va produir-se una sortida dels assetjadors el 31 d'agost que acab\xc3\xa0 amb 1.300 russos i 1.000 turcs caiguts al camp de batalla. Els russos continuaren enviant-hi refor\xc3\xa7os a Pleven, i l'ex\xc3\xa8rcit arrib\xc3\xa0 a tenir m\xc3\xa9s de 100.000 homes, liderats personalment pel gran duc. El 3 de setembre, Skobelev va rendir la guarnici\xc3\xb3 turca de Loveix, i aix\xc3\xad tallava les l\xc3\xadnies de subministrament turques. Els turcs organitzaren els supervivents de Loveix en tres batallons que se sumarien als defensors de Pleven i a tretze batallons addicionals que arribaren a la ciutat._NEWLINE_L'11 de setembre, els russos realitzaren un assalt a gran escala contra la ciutat. Els turcs estaven atrinxerats i comptaven amb canons d'acer de c\xc3\xa0rrega posterior constru\xc3\xafts per Krupp i fusells repetidors Winchester 1866 i Peabody-Martini. Els turcs varen resistir durant tres hores a l'avan\xc3\xa7 rus. Alexandre II de R\xc3\xbassia i el seu germ\xc3\xa0, el gran duc contemplaven el setge al sud i una divisi\xc3\xb3 romanesa captur\xc3\xa0 Grivitsa. L'endem\xc3\xa0 els turcs recuperaren els reductes al sud, per\xc3\xb2 foren incapa\xc3\xa7os de fer fora els romanesos de Grivitsa. Des de principis de setembre les l\xc3\xadnies russes comptaven ja amb 20.000 baixes, mentre que les turques nom\xc3\xa9s amb 5.000."